CELEX: 32018D0808(01)
Language: hr
Date: 2018-07-24 00:00:00
Title: Odluka Komisije оd 24. srpnja 2018. o Instrumentu za izbjeglice u Turskoj o izmjeni Odluke Komisije C(2015) 9500 u pogledu doprinosa Instrumentu za izbjeglice u Turskoj

8.8.2018   
               
               
                  HR
               
               
                  Službeni list Europske unije
               
               
                  C 278/3
               
            
         ODLUKA KOMISIJE
         оd 24. srpnja 2018.
         o Instrumentu za izbjeglice u Turskoj o izmjeni Odluke Komisije C(2015) 9500 u pogledu doprinosa Instrumentu za izbjeglice u Turskoj
         (2018/C 278/03)
         
            OBRAZLOŽENJE
         
         
            Donošenje Odluke Komisije o Instrumentu za izbjeglice u Turskoj o izmjeni Odluke Komisije C(2015) 9500 u pogledu doprinosa Instrumentu za izbjeglice u Turskoj
         
         Instrument za izbjeglice u Turskoj uspostavljen je 2015. kao snažan dokaz spremnosti EU-a za pomoć izbjeglicama u Turskoj te objedinjuje humanitarnu i nehumanitarnu pomoć Turskoj u njezinim naporima u prihvatu izbjeglica. Prvi obrok financiranja u okviru Instrumenta iznosio je 3 milijarde EUR za 2016. i 2017.
         Mobilizacija prvog obroka Instrumenta za izbjeglice u Turskoj bila je uspješna. Za punu operativnu omotnicu u iznosu od 3 milijarde EUR provedeno je programiranje, preuzete su obveze te su sredstva ugovorena u razdoblju od 21 mjeseca od potpisivanja Izjave EU-a i Turske u ožujku 2016. Drugo godišnje izvješće o Instrumentu (1) uključuje detaljne informacije o postignućima i provedbi ukupno 72 projekta. U izvješću se potvrđuju konkretni rezultati. To uključuje pružanje mjesečne potpore dohotku za gotovo 1,2 milijuna najranjivijih izbjeglica mjesečnim prijenosom novčanih sredstava u okviru Mreže za hitnu socijalnu pomoć, pružanje tečajeva turskog jezika za 312 000 djece izbjeglica i obrazovnih materijala za 500 000 učenika te savjetovanja u okviru primarne zdravstvene skrbi za gotovo 764 000 izbjeglica i cijepljenje više od 217 000 dojenčadi sirijskih izbjeglica. Upravljanje Instrumentom omogućilo je i partnerski pristup između EU-a i država članica jer zajedničko upravljanje ne bi bilo moguće kad bi jedini izvor financiranja bio proračun Unije.
         EU ima velik interes za nastavak suradnje koja dokazano dobro funkcionira. Cilj je ove Odluke Komisije osigurati nastavak vrijednog rada u okviru Instrumenta, kako je navedeno u Izjavi EU-a i Turske.
         Izjavom EU-a i Turske potvrđeno je da će EU do kraja 2018. mobilizirati dodatne 3 milijarde EUR za Instrument ako se ispune relevantni uvjeti. Stoga je potrebno donijeti odluku o dodatnom financiranju kako bi se osigurali nastavak provedbe projekata u okviru Instrumenta te neprekinuta potpora izbjeglicama i osobama koje ispunjavaju uvjete za supsidijarnu zaštitu. Zbog toga je Komisija donijela odluku o drugoj dodjeli 3 milijarde EUR za Instrument za izbjeglice u Turskoj. Proračun koji je u okviru Instrumenta mobiliziran za 2016. i 2017. sastojao se od milijardu EUR iz proračuna Unije i dvije milijarde EUR doprinosa država članica kao vanjskih namjenskih prihoda. U svojoj Odluci od 14. ožujka 2018. (2) Komisija je za drugi obrok zadržala jednaku podjelu između proračuna Unije i doprinosa država članica EU-a. Nakon daljnjih rasprava Komisija je odlučila da će za razdoblje 2018.–2019. osigurati 2 milijarde EUR iz proračuna Unije. Doprinosi država članica iznosit će milijardu EUR kao vanjski namjenski prihod. Zajednički dogovor ažuriran je 18. srpnja te sad sadrži okvir za mobilizaciju doprinosa država članica.
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 210. stavak 2. i članak 214. stavak 6.,
         budući da:
         
                     (1)
                  
                  
                     U točki 6. Izjave EU-a i Turske od 18. ožujka 2016. („Izjava”) navodi se da će Unija mobilizirati sredstva za Instrument za izbjeglice u Turskoj („Instrument”) u iznosu od dodatnih 3 000 000 000 EUR do kraja 2018. nakon što se prvotno dodijeljenih 3 000 000 000 EUR u okviru Instrumenta u potpunosti iskoriste, te uz uvjet da se ispune relevantne obveze.
                  
               
                     (2)
                  
                  
                     Predstavnici vlada država članica sastavili su 3. veljače 2016.„Zajednički dogovor kojim se uspostavlja okvir za upravljanje i uvjete Instrumenta za izbjeglice u Turskoj između država članica EU-a i Komisije” („Zajednički dogovor”). Zajednički dogovor ažuriran je 18. srpnja 2018.
                  
               
                     (3)
                  
                  
                     Raspodjela doprinosa za prvi obrok bila je 1 000 000 000 EUR iz proračuna Unije i 2 000 000 000 EUR od država članica.
                  
               
                     (4)
                  
                  
                     Za drugi obrok Komisija bi trebala osigurati 2 000 000 000 EUR iz proračuna Unije. Doprinosima država članica osigurat će se 1 000 000 000 EUR.
                  
               
                     (5)
                  
                  
                     Postupno pružanje pomoći ovisi o kontinuiranoj provedbi dogovora između Europske unije i Republike Turske da pojačaju suradnju u potpori osobama pod privremenom zaštitom te u upravljanju migracijama u usklađenom nastojanju da se prevlada kriza.
                  
               
                     (6)
                  
                  
                     Pojedinačni financijski doprinosi država članica trebali bi se uključiti u proračun Unije kao vanjski namjenski prihodi u skladu s člankom 21. stavkom 2. točkom (b) Uredbe (EU, Euratom) br. 966/2012 Europskog parlamenta i Vijeća (3). Države članice trebale bi dostaviti potvrde o doprinosima Komisiji, kao jedinoj odgovornoj za izvršenje proračuna Unije u skladu s člankom 317. Ugovora. Svaka potvrda o doprinosima izražena u eurima omogućuje Komisiji da po primitku te potvrde stavi na raspolaganje odgovarajuća odobrena sredstva za preuzete obveze, u skladu s člankom 7. stavkom 2. Delegirane uredbe Komisije (EU) br. 1268/2012 (4). Potvrde o pojedinačnim doprinosima trebaju se temeljiti na jedinstvenom predlošku, koji se, prema potrebi, može prilagoditi posebnim potrebama.
                  
               
                     (7)
                  
                  
                     Odluke koje se odnose na pružanje humanitarne pomoći provodit će se u skladu s Uredbom Vijeća (EZ) br. 1257/96 (5) i u skladu s načelima utvrđenima u Europskom konsenzusu o humanitarnoj pomoći (6).
                  
               
                     (8)
                  
                  
                     Zbog navedenih razloga potrebno je na odgovarajući način izmijeniti Odluku Komisije C(2015) 9500 (7),
                  
               ODLUČILA JE:
         
            Članak 1.
            Odluka Komisije C(2015) 9500 mijenja se kako slijedi:
            Članak 4. zamjenjuje se sljedećim:
            
               
                  „1.   Instrumentom će se koordinirati iznos od 3 000 000 000 EUR za razdoblje 2016.–2017. i dodatni iznos od 3 000 000 000 EUR za razdoblje 2018.–2019.
               
            
         
         
            Članak 2.
            
               1.   Ova Odluka stupa na snagu na dan donošenja.
            
            
               2.   Objavljuje se u Službenom listu.
            
         
         
            Sastavljeno u Bruxellesu 24. srpnja 2018.
            
               
                  Za Komisiju
               
               Johannes HAHN
               
                  Član Komisije
               
            
         
         
            (1)  Komunikacija Komisije COM(2018) 91 od 14. ožujka 2018.
         
            (2)  Odluka Komisije оd 14. ožujka 2018. o Instrumentu za izbjeglice u Turskoj o izmjeni Odluke Komisije C(2015) 9500 u pogledu doprinosa Instrumentu za izbjeglice u Turskoj, 2018/C 106/05, SL C 106, 21. ožujka 2018., str. 4.
         
         
            (3)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe (EZ, Euratom) br. 1605/2002 (SL L 298, 26.10.2012., str. 1.).
         
            (4)  SL L 362, 31.12.2012., str. 1.
         
         
            (5)  Uredba Vijeća (EZ) br. 1257/96 od 20. lipnja 1996. o humanitarnoj pomoći (SL L 163, 2.7.1996., str. 1.).
         
            (6)  Zajednička izjava Vijeća i predstavnika vlada država članica koji su se sastali u okviru Vijeća, Europskog parlamenta i Europske Komisije „Europski konsenzus o humanitarnoj pomoći” (SL C 25, 30.1.2008., str. 1.).
         
            (7)  Kako je izmijenjena Odlukom Komisije C(2016) 855 od 10. veljače 2016., Odlukom Komisije C(2017) 2293 od 18. travnja 2017. i Odlukom Komisije C(2018) 1500 od 14. ožujka 2018.